CELEX: 62014TN0851
Language: lv
Date: 2014-12-26 00:00:00
Title: Lieta T-851/14: Prasība, kas celta 2014. gada 26. decembrī – Slovak Telekom/Komisija

20.4.2015   
            
            
               LV
            
            
               Eiropas Savienības Oficiālais Vēstnesis
            
            
               C 127/30
            
         Prasība, kas celta 2014. gada 26. decembrī – Slovak Telekom/Komisija
   (Lieta T-851/14)
   (2015/C 127/42)
   Tiesvedības valoda – angļu
   
      Lietas dalībnieki
   
   
      Prasītāja: Slovak Telekom a.s. (Bratislava, Slovākijas Republika) (pārstāvji – D. Geradin, advokāts, un R. O’Donoghue, Barrister)
   
      Atbildētāja: Eiropas Komisija
   
      Prasītājas prasījumi:
   
   
               —
            
            
               atzīt prasību par pieņemamu;
            
         
               —
            
            
               atcelt apstrīdētā lēmuma 1. un 2. pantu, ciktāl tie attiecas uz prasītāju;
            
         
               —
            
            
               pakārtoti, samazināt prasītājai ar apstrīdētā lēmuma 2. pantu uzlikto naudas sodu;
            
         
               —
            
            
               piespriest Komisijai atlīdzināt tiesāšanās izdevumus;
            
         
               —
            
            
               ja Tiesa noraidītu prasību kā nepieņemamu vai noraidītu to pēc būtības, piespriest katram lietas dalībniekam segt savus izdevumus pašam.
            
         
      Pamati un galvenie argumenti
   
   Ar savu prasību prasītāja lūdz atcelt Komisijas 2014. gada 16. oktobra lēmumu (AT.39523 – Slovak Telekom), ar ko tika konstatēta prasītājas un tās mātesuzņēmuma ļaunprātīga rīcība Slovākijas platjoslas tirgū saskaņā ar LESD 102. pantu un EEZ līguma 54. pantu.
   Savas prasības pamatojumam prasītāja izvirza piecus pamatus.
   
               1.
            
            
               Ar pirmo pamatu tiek apgalvots, ka Komisija esot pieļāvusi kļūdas tiesību piemērošanā un acīmredzamu kļūdu vērtējumā, konstatējot, ka prasītāja esot ļaunprātīgi atteikusies veikt piegādi.
            
         
               2.
            
            
               Ar otro pamatu tiek apgalvots, ka Komisija esot pārkāpusi prasītājas tiesības uz aizstāvību saistībā ar tās cenu starpības samazināšanas novērtējumu. Prasītāja norāda, ka:
               
                           —
                        
                        
                           Komisija līdz apstrīdētā lēmuma pieņemšanai neesot paudusi pamatotus iebildumus attiecībā uz prasītājas konkrētiem cenu principiem, metodoloģiju un iesniegtajiem datiem un
                        
                     
                           —
                        
                        
                           Komisija apstrīdētajā lēmumā pirmo reizi esot izvirzījusi jaunu “vairāku periodu” pieeju, lai to, kas iepriekš 2005. gadā bija pozitīva peļņa, pārvērstu par negatīvu peļņu.
                        
                     
         
               3.
            
            
               Ar trešo pamatu tiek apgalvots, ka Komisija esot pieļāvusi faktu un/vai tiesību piemērošanas kļūdas, un/vai acīmredzamu kļūdu vērtējumā, konstatējot, ka prasītājas rīcība veidoja cenu starpības samazināšanu. Prasītāja norāda, ka:
               
                           —
                        
                        
                           Komisija neesot pareizi piemērojusi ilgtermiņa vidējo papildu izmaksu (“IVPI”) principus, metodoloģiju un datus, kā arī neesot ņēmusi vērā prasītājas IVPI efektīvās izmaksas, un
                        
                     
                           —
                        
                        
                           Komisija esot pieļāvusi kļūdas tiesību piemērošanā un/vai acīmredzamas kļūdas vērtējumā saistībā ar tās “vairāku periodu” pieeju.
                        
                     
         
               4.
            
            
               Ar ceturto pamatu tiek apgalvots, ka Komisija esot pieļāvusi kļūdas tiesību piemērošanā un acīmredzamu kļūdu vērtējumā, uzskatot, ka prasītāja un Deutsche Telekom ietilpst vienā uzņēmumā un ka tās abas ir atbildīgas par apgalvoto prasītājas izdarīto pārkāpumu.
            
         
               5.
            
            
               Ar piekto pamatu tiek apgalvots, ka Komisija esot pieļāvusi kļūdas tiesību piemērošanā un acīmredzamu kļūdu vērtējumā, kā arī pārkāpusi vienlīdzīgas attieksmes principu, nosakot naudas soda apmēru.